**Pravila natječaja**

**PRAVILNIK**

**ORGANIZATOR:** Organizacijski odbor Susreta hrvatske katoličke mladeži, Vukovar 2017.

**TRAJANJE:** od 10.1. 2017. do 20.3. 2017. (23:59h)

**TKO SE MOŽE PRIJAVITI:** profesionalni i amaterski fotografi između 16 i 35 godina, studenti akademija likovnih i ostalih vizualnih umjetnosti, svatko tko želi pokazati svoju izvrsnost.
Cilj ovog natječaja je omogućiti mladim kreativcima svojim radovima obogatiti Susret hrvatske katoličke mladeži (u daljnjem tekstu: Susret) koji se održava 29. i 30. travnja 2017. godine u Vukovaru.

**KOLIKO FOTOGRAFIJA SE MOŽE PRIJAVITI, U KOJEM OBLIKU I NA KOJI NAČIN?**

* prijavljuju se fotografije nastale u razdoblju natječaja
* svaki autor može prijaviti 3 rada
* jedna prijava može biti 1 fotografija ili serija od 3 fotografije
* fotografija mogu biti u boji, monokromatske ili crno-bijele
* autori svoje fotografije mogu prijaviti putem emaila fotoshkm2017@gmail.com
* fotografije se ne smiju ponavljati - svaka fotografija može biti prijavljena jednom samostalno ili kao dio serije
* **sudionici ne plaćaju participaciju za sudjelovanje u natječaju.**

**OPĆA NAČELA**

**FRAMING HOPE** je festival fotografije u sklopu kojeg se raspisuje **natječaj za najbolju fotografiju** nastalu na temu Susreta u razdoblju trajanja natječaja.
**FRAMING HOPE** osigurava javnu promidžbu radova i natjecatelja koji su po ocjenama žirija dosegli razinu izvrsnosti. Natječaj unutar jasnih pravila utemeljenih na struci i ravnopravnosti ostavlja slobodan prostor ocjenjivačima u prosudbi radova.

**FRAMING HOPE** osigurava ravnopravan sustav prijavljivanja, ocjenjivanja i prezentacije radova svih sudionika. Natječaj počiva na unaprijed utvrđenim pravilima. Tijekom trajanja prijava na natječaj, organizator nastoji sva pitanja, osim individualnih stručnih procjena članova Ocjenjivačkog suda, rješavati na temelju Pravilnika natječaja, bez povlaštenih pozicija za bilo kojeg sudionika.
**FRAMING HOPE** je u svim aspektima vezanim uz provjeru valjane primjene Pravilnika otvoren svim sudionicima i javnosti. Organizator osigurava objektivan i neovisan nadzor primjene Pravilnika.

**NATJEČAJ**

Natječaj se raspisuje javno, prema odredbama Pravilnika natječaja. Organizator osigurava nadzor primjene svih dijelova ovog Pravilnika u realizaciji festivala.

**NATJEČAJNE KATEGORIJE**

**1. PEJZAŽ**
Fotografije u ovoj kategoriji obuhvaćaju prirodni i urbani krajolik Često se bave autorovim propitivanjem odnosa, uzroka i posljedica.

**2. PORTRET**
Portret prikazan kroz razne stilove, teme i pristupe –od naručenog portreta, preko spontanih i intimnih portreta članova obitelji i prijatelja do umjetničkih projekata baziranih na portretu.

**3. DOKUMENTARNA FOTOGRAFIJA**
Dokumentarna fotografija podrazumijeva snimanje nerežiranih situacija bez naknadne manipulacije, oduzimanja ili dodavanja elemenata slike. Obuhvaća novinsku fotografiju, putopisnu, socijalnu… Ova je kategorija namijenjena je svima onima koji snimaju "uličnu" fotografiju ili u obliku foto-eseja progovaraju o važnim društvenim temama.

**PRIJAVA**
Maksimalan broj prijava koje jedan autor ukupno može prijaviti na natječaj je 3 (tri) bez obzira u kojoj kategoriji radove prijavljuje. Jedna prijava može biti **1. (jedna)** fotografija ili serija do **najviše 3** fotografije.
Radovi koje potpisuju više autora tretiraju se kao jedinstvena prijava skupine autora, a svaki od autora iz već prijavljene grupe autora može kandidirati i s vlastite 3 prijave. Prijavitelji radova obvezuju se da će autorska prava prikazivanja i tiskanja ustupiti organizatoru za potrebe promidžbe Susreta bez naknade.

**Radovi se mogu prijaviti:**

* **slanjem emaila na** **fotoshkm2017@gmail.com** **sa fotografijama,**

**Prilikom prijave, uz osobne podatke potrebno je jasno naznačiti ime fotografije i naziv kategorije za koju je fotografija prijavljena.**
**Radovi moraju biti prijavljeni do datuma naznačenog na prijavi i internetskoj stranici.**
**Radovi se mogu prijaviti isključivo putem emaila i moraju zadovoljavati slijedeće uvjete:**

* **JPG format**
* **1200px po dužoj strani**
* **Maksimalna veličina 2Mb**

**POSEBNA NAPOMENA FINALISTIMA**: **autori koji budu nominirani za završnu finalnu izložbu po pozivu organizatora, obvezni su dostaviti odabrane fotografije u visokoj razlučivosti najkasnije 3 dana nakon objave finalista. U protivnom organizator nije obvezan printati autorov rad.**

**FOTOGRAFIJE IZ PRETHODNE GODINE**
Zbog etičnosti i profesionalnih interesa svi sudionici dužni su pridržavati se navedenih načela.
U odredbama i uvjetima jasno je naznačeno da su svi natjecatelji obvezani na istinitost podataka i pridržavanje pravila.
To znači da u slučaju da bilo koji sudionik krši odredbe Pravilnika, organizator može poduzeti bilo koje odgovarajuće radnje – koje mogu varirati od upozorenja o kršenju Ugovora do ukidanja privilegija ili zakonskih koraka – koje organizator smatra potrebnim i prikladnim.
Svaki sudionik odgovoran je za svoje ponašanje tijekom sudjelovanja na natječaju. Sudionik bi se trebao pridržavati odredbi zakona, poštivati prava drugih sudionika natječaja te prava trećih osoba. Prijavom na natječaj svaki autor pristaje se ponašati na prikladan način što uključuje pridržavanje pravila natječaja.

**ISTRAGA**
Ako organizator posumnja u moguće kršenje pravila, može započeti istragu koja može uključiti prikupljanje informacija od bilo kojega člana savjeta festivala, bilo koje treće strane ili stranke koja se požalila.
Tijekom istrage organizator može suspendirati ili ukinuti bilo koji dio ili cjelokupno sudjelovanje nekoga sudionika i/ili ukloniti sudionika iz natjecanja. Ako organizator vjeruje prema vlastitom nahođenju da je došlo do kršenja ovoga Pravilnika, može poduzeti odgovarajuće radnje.

**AUTORSKO PRAVO I KORIŠTENJE FOTOGRAFIJA**
Copyright i sva ostala autorska prava pripadaju fotografima. U slučaju kršenja ovog pravila natjecanja organizator će poduzeti sve potrebne pravne aktivnosti.
U svim službenim publikacijama kao i tijekom izložbi prijavljenih radova i najboljih među njima, uz korištene fotografije bit će uvijek naznačeno ime i prezime njihovih autora. Svi natjecatelji prihvaćaju da organizatori i generalni pokrovitelj mogu koristiti prijavljene radove u marketinške i propagandne svrhe isključivo samog sadržaja  festivala, uključujući objave u svim medijima (tisak, TV, digitalni), izložbama i sl. povezanima s manifestacijom FAMING HOPE. Svi  nominirani i pobjednički radovi ulaze u fundus festivala . Fundusom festival upravlja po pravilima struke promičući koncept festivala  i ime autora.

**OCJENJIVAČKI SUD**
Ocjenjivački sud festivala čine predstavnici struke i organizatori Susreta hrvatske katoličke mladeži.
Pri odlučivanju sud ocjenjuje kreativnost, izvornost, inovativnost i izvedbenu kvalitetu prijavljenog djela, kao i sve ostale kriterije koji su uobičajeni pri prosudbama ove vrste.
Članovi ocjenjivačkoga suda ne smiju se prijaviti na Natječaj.
Rad ocjenjivačkoga suda koordinira organizator Susreta.
O svom radu članovi suda i organizator festivala vode Zapisnik.

**OCJENJIVANJE**
Do nagrađenih fotografija dolazi se postupkom odlučivanja. Pristigle fotografije po natječajnim kategorijama organizator šalje na uvid članovima ocjenjivačkoga suda. Oni imaju zadatak odabrati najbolje radove po svakoj kategoriji

**NAGRADE I BODOVI**
Na kraju rada ocjenjivačkog suda te po završnoj odluci festival objavljuje listu finalista u svakoj kategoriji, a na kraju i listu pobjednika. Svi finalisti primit će tiskane diplome.
Svi finalisti ostvaruju pravo sudjelovanja na izložbi koja će biti postavljena u Vukovaru u dane održavanja Susreta.

**GRAND PRIX**
U završnom koraku odabrati će se sveukupni pobjednik Festivala. Dobitna fotografija nastojat će se ukomponirana u glavnu pozornicu na kojoj će se održavati najvažniji događaji Susreta.

**POSEBNE NAPOMENE**
Prijavom radova svi sudionici festivala potvrđuju da prihvaćaju sve gore navedene uvjete i odredbe.
Organizator smije koristiti fotografije isključivo za promidžbu autora i samoga Susreta.

Organizator će izdati katalog u PDF formatu. Katalog će biti dostavljen svim sudionicima na navedenu adresu u prijavnici.
Za eventualne izmjene ovog Pravilnika ovlašten je samo organizator, a on je u slučaju izmjena dužan o njima pravovremeno obavijestiti javnost.
Organizator zadržava pravo da ne proglasi finaliste u onoj kategoriji u kojoj pristigli radovi ne zadovolje kriterije ocjenjivačkoga suda.